
 Εμποροπανήγυρη Κιλκίς, μια Γιορτή με δυνατό παλμό, παράδοση και ζωντάνια  
Στον παλμό της Εμποροπανήγυρης ζει η πόλη του Κιλκίς, στη λαμπρή φθινοπωρινή της γιορτή, όπου οι δρόμοι του εμπορίου διασταυρώνονται με τις τοπικές παραδόσεις, τις ψυχαγωγικές εκδηλώσεις και τις γεύσεις.
Τα εγκαίνια της Εμποροπανήγυρης Κιλκίς στην πλατεία Λατσιών, από τον Δήμαρχο Κιλκίς Δημήτρη Κυριακίδη επισημοποίησαν, χθες, την έναρξη λειτουργίας της, κύριο γνώρισμα της οποίας ήταν η συμμετοχή των πολιτών και η μεγάλη κίνηση στις ζώνες εμπορίου, εστίασης και ψυχαγωγίας.
Τον αγιασμό του κορυφαίου οικονομικού και πολιτιστικού θεσμού της πόλης τέλεσε ο Σεβασμιώτατος Μητροπολίτης Πολυανής και Κιλκισίου κ.κ. Βαρθολομαίος και αφού συνεχάρη τον Δήμο Κιλκίς για τη διοργάνωση της Εμποροπανήγυρης και το πολιτιστικό του πρόγραμμα, ευχήθηκε καρποφορία στις εμπορικές δραστηριότητες των εκθετών.
Ο Δήμαρχος Κιλκίς επεσήμανε τη δυναμική απήχηση που έχει στην τοπική κοινωνία και στους επισκέπτες η  Εμποροπανήγυρη, ως αναπόσπαστο κομμάτι της ιστορίας της πόλης, η οποία, όπως είπε, δεν σημαδεύει απλά τον ετήσιο κύκλο της αλλά μεταπλάθεται σε βίωμα και εμπειρία, και στη συνέχεια αναφέρθηκε στο σύνολο των ενεργειών που έχει υιοθετήσει η Δημοτική Αρχή για να προάγει την επιχειρηματικότητα, την εξωστρέφεια και το πολιτιστικό μας απόθεμα, προσδίδοντας προστιθέμενη αξία στην διοργάνωση και καθιστώντας την πιο ελκυστική. 
Ευχήθηκε με τη σειρά του κερδοφορία στους εκθέτες κατά τη διάρκεια των πενθήμερων εκδηλώσεων της Εμποροπανήγυρης και ευχαρίστησε τους συναρμόδιους Αντιδημάρχους, τις δημοτικές υπηρεσίες και τους άμεσα εμπλεκόμενους φορείς για την ομαλή διεξαγωγή της διοργάνωσης. Ξεχωριστές ευχαριστίες απηύθυνε στους Πολιτιστικούς και Αθλητικούς Συλλόγους για την παρουσία τους και στους πολίτες, που με την θετική ενέργεια και τη συμμετοχή τους δίνουν πραγματική ζωή σε αυτή τη μεγάλη γιορτή.
 Ο Δήμαρχος Κιλκίς επεχείρησε και μια σύντομη επισκόπηση στο δημοτικό έργο που έχει παραχθεί τον τελευταίο χρόνο στην πόλη και στα χωριά του Δήμου, με αναφορές 
-στην επιτυχή διεκδίκηση του δημοτικού κολυμβητηρίου Κιλκίς και την ένταξή του στο τομεακό πρόγραμμα του Υπουργείου Αθλητισμού, με πίστωση 3.000.000 ευρώ 
- στο εν εξελίξει έργο αντικατάστασης του δημοτικού οδοφωτισμού στην πόλη και στους οικισμούς με ένα οικονομικότερο, ασφαλέστερο και ενεργειακά αποδοτικότερο σύστημα φωτισμού, που αναβαθμίζει την αισθητική και την ποιότητα του δημόσιου χώρου
- στην ασφαλτόστρωση πενήντα πέντε οδών της πόλης και στη συνέχιση των ασφαλτικών έργων και σε άλλους δρόμους, αξιοποιώντας το δικαίωμα της επέκτασης κατά 15% που παρέχει η σύμβαση του έργου 
- στην αποπεράτωση των εμβληματικών έργων της ΔΕΥΑΚ σε τριάντα πέντε οικισμούς και των συνδέσεών τους με το καινούριο δίκτυο ύδρευσης μέχρι τα τέλη της χρονιάς.        
- στην ολοκλήρωση έργων πολλών εκατομμυρίων ευρώ, όπως οι αναπλάσεις των οδών Βενιζέλου, Λέκκα, Γ. Καπέτα, η μονάδα λυματολάσπης, το αποχετευτικό δίκτυο Καμπάνη, Μανδρών, Παντελεήμονα και η επέκταση του βιολογικού καθαρισμού Νέας Σάντας, το αγροτικό οδικό δίκτυο Αμαράντων και Αγίου Χαραλάμπους.
Ο κ. Κυριακίδης αναφέρθηκε, επίσης, στις προγραμματισμένες τεχνικές παρεμβάσεις για τη βελτίωση των εξήντα έξι  παιδικών χαρών, που βρίσκονται στην ευθύνη του Δήμου, με καινούρια δάπεδα για την ασφάλεια των παιδιών, στις οργανωμένες αθλητικές υποδομές, που έχει δημιουργήσει για την άθληση των νέων με γήπεδα ποδοσφαίρου 5Χ5 σε Κρηστώνη, Παλαιό Αγιονέρι, Δροσάτο, Γαλλικό και τη δρομολόγηση ανάλογων εγκαταστάσεων σε Νέο Αγιονέρι, Χέρσο, Τέρπυλλο και στα Άνω Σούρμενα του Σ.Σ. Μουριών, και, τέλος, στο δημοτικό πρατήριο καυσίμων, το οποίο θα ξεκινήσει να λειτουργεί μέσα στους επόμενους δύο μήνες.
 Το ψυχαγωγικό μέρος της βραδιάς κάλυψαν τα χορευτικά συγκροτήματα των Πολιτιστικών Συλλόγων ‘’Αρμονία’’, ‘’Το Αρκάδι’’, ‘’Αργοναύτες’’, ‘’Θρακική Εστία’’ 
‘’ Φλάμπουρας’’ ‘’Άγιος Τρύφων’’ και του Λυκείου Ελληνίδων Κιλκίς παρουσιάζοντας με χάρη παραδοσιακούς χορούς από τα νησιά μας, την Κρήτη, τον Πόντο, τη Θράκη και σαρακατσάνικους χορούς.   
Ακολούθως, ο Δήμαρχος Κιλκίς, συνοδεία του Ποιμενάρχη  της Μητροπολιτικής μας Επαρχίας, Αντιδημάρχων και επίσημων προσκεκλημένων περιηγήθηκαν στο εκθεσιακό περίπτερο του Δήμου Κιλκίς και στα εκθεσιακά περίπτερα πολιτιστικών, αθλητικών και κοινωνικών φορέων της πόλης. 
Την τελετή των εγκαινίων της Εμποροπανήγυρης τίμησαν με την παρουσία τους και ιερείς ενοριών της πόλης, ο Αντιπρόεδρος της Βουλής, βουλευτής Κιλκίς Γιώργος Γεωργαντάς,ο βουλευτής Β’ Θεσσαλονίκης Θεόδωρος Καράογλου, 
ο Αντιπεριφερειάρχης Κιλκίς Ανδρέας Βεργίδης, ο Πρόεδρος του Δημοτικού Συμβουλίου Κιλκίς Αναστάσιος Καζαντζίδης, οι Αντιδήμαρχοι Γιώργος Μπαλάσκας, Αλέξανδρος Σημαιοφορίδης, Αιμίλιος Νικολαϊδης, Θεμιστοκλής Κοσμίδης,  Αικατερίνη Γιαννακούλα – Ζιούτα, Θεμιστοκλής Ανθρακίδης, Κωνσταντίνος Παπακώστας, Ανέστης Πογέλης, Δημήτρης Θεοδωρίδης, Νικόλαος Γιαρήμαγας, Ελένη Πατλάκη, 
οι δημοτικοί σύμβουλοι Γιάννης Χατζηαποστόλου, Κωνσταντίνος Καμενίδης, Νικόλαος Στανημερόπουλος, Φώτης Γεωργιάδης, η Πρόεδρος της Δημοτικής Κοινότητας Κιλκίς Φεβρωνία Ιωαννίδου, ο περιφερειακός σύμβουλος Σταμάτης Παπουλίδης, ο ταξίαρχος της 71ης Αερομεταφερόμενης Ταξιαρχίας ‘’Πόντος’’ Αριστείδης Τσουκαλάς,  ο Διευθυντής της Αστυνομικής Διεύθυνσης Κιλκίς Δημήτριος Ντέντας, ο Διοικητής Τροχαίας Κιλκίς Ευστάθιος Κουρτίδης, o Διοικητής των Πυροσβεστικών Υπηρεσιών Κιλκίς Γιάννης Πολιτίδης, ο  Πρόεδρος της ΔΕΕΠ ΝΔ Κιλκίς Μηνάς Παπαδόπουλος, η Παρθένα Σαββίδου ως εκπρόσωπος της Ελληνικής Λύσης, ο εκπρόσωπος της ‘’Νίκης’’ Ηλίας Θεοχαράκης, ο Πρόεδρος της παραρτήματος της Ένωσης Αποστράτων Αξιωματικών Στρατού Κιλκίς Σπυρίδων Τσερτσίδης, ο Πρόεδρος του Φαρμακευτικού Συλλόγου Κιλκίς Κωνσταντίνος Κατσιάνος, ο Πρόεδρος του ΚΤΕΛ Κιλκίς Παναγιώτης Ανδρεάδης, Πρόεδροι και διοικητικά στελέχη πολιτιστικών, αθλητικών και κοινωνικών φορέων του Δήμου και πλήθος κόσμου. 
